Το τσουρεάκι ζουμί των Ρομά
Λαδερό με τα όλα του και με την τσιγγάνικη συνήθεια τα υλικά να μαγειρεύονται σε διακριτές στρώσεις, το τσουρεάκι ζουμί είναι φαγητό απλό, ζουμερό και ιδιαίτερα σαλτσάτο.
6 μελιτζάνες τσακώνικες, 10 μέτρια ξερά κρεμμύδια, σε χοντρές φέτες , 5 σκελίδες σκόρδο, σε φετάκια, 2 πιπεριές Φλωρίνης, σε μέτρια κομμάτια, 2 πιπεριές κέρατο, σε μέτρια κομμάτια, 4-5 φρέσκα κρεμμυδάκια, σε φέτες, 1/2 μάτσο μαϊντανός, ψιλοκομμένος, 1 φλιτζ. τσαγιού ελαιόλαδο, 1 κουτ. σούπας πελτές, 400 γρ. ντοματάκια κονσέρβας, λιωμένα στον πολυκόφτη, 1 κουτ. γλυκού πάπρικα γλυκιά, 1 κουτ. γλυκού καυτερό μπούκοβο (ή όσο αντέχουμε), 1/2 κουτ. γλυκού φρεσκοτριμμένο πιπέρι , 1 κουτ. γλυκού ξερή ρίγανη, αλάτι, κατά βούληση
Για να φτιάξουμε τσουρεάκι ζουμί, αρχικά κόβουμε το κοτσάνι από τις μελιτζάνες και στη συνέχεια, με κοφτερό μαχαίρι, τις κόβουμε κατά μήκος, αλλά με λοξές, «στραβές» τομές, έτσι ώστε κάθε κομμάτι να είναι ακανόνιστα μυτερό. Σε βαθιά κατσαρόλα βάζουμε τα μισά κρεμμύδια και πάνω τους τις κομμένες μελιτζάνες. Συνεχίζουμε με τη σειρά με τα υπόλοιπα κρεμμύδια, τα σκόρδα, τις πιπεριές, τα φρέσκα κρεμμυδάκια και τον μαϊντανό.Σε ένα μπολ ρίχνουμε 1 φλιτζ. τσαγιού νερό, το ελαιόλαδο, τον πελτέ, τα λιωμένα ντοματάκια, τα μπαχαρικά, τη ρίγανη και αλάτι και ανακατεύουμε καλά. Αδειάζουμε το μείγμα στην κατσαρόλα. Δεν ανακατεύουμε! Σείουμε έντονα το σκεύος μερικές φορές, μέχρι το υγρό να φτάσει μέχρι τον πάτο και να απλωθεί όμορφα παντού. Προσθέτουμε λίγο νερό ακόμη, όσο χρειάζεται ίσα για να καλύψει τα υλικά, σείουμε ξανά την κατσαρόλα και την τοποθετούμε σε δυνατή φωτιά. Μόλις πάρει μία βράση, χαμηλώνουμε τη θερμοκρασία και σιγομαγειρεύουμε για 30-35 λεπτά, μέχρι να γίνουν οι μελιτζάνες. Ξεσκεπάζουμε την κατσαρόλα, δυναμώνουμε τη φωτιά και μαγειρεύουμε άλλα 10 λεπτά. Σερβίρουμε, το τσουρεάκι ζουμί, χλιαρό και συνοδεύουμε με τυρί φέτα και ψωμί ή πίτες μπαζλαμάτσα.
Κρεμμύδι,Μελιτζάνες,Ντομάτα